CELEX: 32020D1782
Language: mt
Date: 2020-11-25 00:00:00
Title: Deċiżjoni (UE) 2020/1782 tal-Parlament Ewropew u tal-Kunsill tal-25 ta’ Novembru 2020 li temenda d-Deċiżjoni Nru 573/2014/UE dwar kooperazzjoni mtejba bejn is-Servizzi Pubbliċi tal-Impjiegi (PES) (Test b’rilevanza għaż-ŻEE)

30.11.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 400/7
               
            
         DEĊIŻJONI (UE) 2020/1782 TAL-PARLAMENT EWROPEW U TAL-KUNSILL
         tal-25 ta’ Novembru 2020
         li temenda d-Deċiżjoni Nru 573/2014/UE dwar kooperazzjoni mtejba bejn is-Servizzi Pubbliċi tal-Impjiegi (PES)
         (Test b’rilevanza għaż-ŻEE)
         IL-PARLAMENT EWROPEW U L-KUNSILL TAL-UNJONI EWROPEA,
         Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 149 tiegħu,
         Wara li kkunsidraw il-proposta tal-Kummissjoni Ewropea,
         Wara li l-abbozz tal-att leġiżlattiv intbagħat lill-parlamenti nazzjonali,
         Wara li kkunsidraw l-opinjoni tal-Kumitat Ekonomiku u Soċjali Ewropew (1),
         Wara li kkonsultaw lill-Kumitat tar-Reġjuni,
         Filwaqt li jaġixxu skont il-proċedura leġiżlattiva ordinarja (2),
         Billi:
         
                     (1)
                  
                  
                     Id-Deċiżjoni Nru 573/2014/UE tal-Parlament Ewropew u tal-Kunsill (3) tistabbilixxi n-Network Ewropew tas-Servizzi Pubbliċi tal-Impjiegi (in-“Network”) għall-perijodu mis-17 ta’ Ġunju 2014 sal-31 ta’ Diċembru 2020.
                  
               
                     (2)
                  
                  
                     In-Network għandu l-għan li jimmodernizza u jsaħħaħ is-servizzi pubbliċi tal-impjiegi (PES), bil-ħsieb li jtejjeb il-kapaċità tagħhom, il-kwalità tas-servizzi tagħhom, l-effettività tagħhom u l-effiċjenza tagħhom. Dan għandu jintlaħaq billi jipprovdi pjattaforma biex iqabbel il-prestazzjoni tagħhom fil-livell tal-Unjoni, jidentifika l-aħjar prattiki u jistabbilixxi sistema ta’ tagħlim reċiproku, bil-ħsieb li jikkontribwixxi għal xogħol diċenti u għal impjiegi inklużivi u sostenibbli. Għandu wkoll l-għan li jagħti aktar opportunitajiet lill-PES biex jgħinhom jiżviluppaw politiki innovattivi, orjentati lejn il-futur u bbażati fuq l-evidenza f’konformità mal-inizjattivi ta’ politika rilevanti tal-Unjoni u mal-objettivi ekonomiċi, soċjali u tal-impjiegi stabbiliti fl-Artikolu 3(3) tat-Trattat dwar l-Unjoni Ewropea.
                  
               
                     (3)
                  
                  
                     In-Network kien kruċjali biex jinkoraġġixxi aktar kooperazzjoni bejn l-Istati Membri fl-oqsma tar-responsabbiltà tal-PES kif ukoll jikkontribwixxi għall-modernizzazzjoni u t-tisħiħ tal-PES. Evalwazzjoni tal-implimentazzjoni tad-Deċiżjoni Nru 573/2014/UE turi li n-Network kellu impatt pożittiv u tidentifika l-lezzjonijiet miksuba abbażi tal-attivitajiet u l-esperjenzi varji. Barra minn hekk, in-Network żied il-kapaċità tiegħu u żviluppa miżuri innovattivi bbażati fuq l-evidenza biex jimplimenta l-politiki dwar l-impjiegi.
                  
               
                     (4)
                  
                  
                     Biex nikkapitalizzaw fuq ir-riżultati miksuba s’issa u nkomplu nrawmu l-kooperazzjoni bejn il-PES, il-perijodu ta’ stabbiliment tan-Network jenħtieġ jiġi estiż sal-31 ta’ Diċembru 2027.
                  
               
                     (5)
                  
                  
                     In-Network jenħtieġ li jsaħħaħ il-kooperazzjoni bejn il-membri tiegħu u jiżviluppa inizjattivi konġunti bil-ħsieb li jsir skambju tal-informazzjoni u tal-aħjar prattiki fl-oqsma operazzjonali kollha tal-PES, billi jipprovdi analiżijiet komparattivi u pariri u jippromwovi inizjattivi innovattivi ta’ kollokamenti f’impjiegi. F’dak il-kuntest, u fejn xieraq, jenħtieġ li tingħata attenzjoni lill-kooperazzjoni tal-PES biex tiġi ffaċilitata l-integrazzjoni ta’ persuni li huma koperti mir-regoli tal-Unjoni dwar il-koordinazzjoni tas-sistemi tas-sigurtà soċjali u tingħatalhom assistenza. Il-ħidma tan-Network jenħtieġ li tippermetti li jsir paragun inklużiv, ibbażat fuq l-evidenza u orjentat lejn il-prestazzjoni tal-PES kollha, sabiex ikunu jistgħu jiġu determinati l-aħjar prattiki fl-oqsma ta’ attività tagħhom, u b’hekk jikkontribwixxu għal tfassil u twassil aħjar tas-servizzi tal-impjiegi fl-ambitu tal-mandati speċifiċi tagħhom. L-inizjattivi tan-Network jenħtieġ li jtejbu l-effettività tal-PES u jikkontribwixxu għal użu aktar effiċjenti tal-fondi pubbliċi.
                  
               
                     (6)
                  
                  
                     Jenħtieġ li n-Network jappoġġa l-implimentazzjoni tal-Pilastru Ewropew tad-Drittijiet Soċjali, li fost il-prinċipji tiegħu jinkludi l-provvediment ta’ appoġġ attiv għall-impjiegi. Jenħtieġ li jikkontribwixxi wkoll għal tranżizzjoni soċjalment ġusta lejn ekonomija ekoloġika u l-implimentazzjoni tal-prinċipji u l-objettivi rilevanti tal-Għanijiet ta’ Żvilupp Sostenibbli tan-Nazzjonijiet Uniti, billi jtejjeb it-tkabbir ekonomiku u l-impjieg inklużivi u sostenibbli kif ukoll ix-xogħol diċenti għal kulħadd.
                  
               
                     (7)
                  
                  
                     In-Network jenħtieġ li jkompli jintensifika u jsaħħaħ il-kooperazzjoni sistematika u strutturali tiegħu ma’ partijiet ikkonċernati rilevanti oħra tas-suq tax-xogħol, inklużi b’mod partikolari l-Aġenziji tal-Unjoni fl-oqsma tal-impjiegi, il-politika soċjali, l-ugwaljanza bejn il-ġeneri, l-edukazzjoni u t-taħriġ kif ukoll is-sħab soċjali, il-fornituri tas-servizzi fl-oqsma tal-impjiegi u l-affarijiet soċjali, l-organizzazzjonijiet li jirrappreżentaw gruppi vulnerabbli, u l-awtoritajiet lokali u reġjonali, biex jippromwovi sinerġiji, jiskambja l-aħjar prattiki u jiżgura qafas ta’ politika konsistenti fejn rilevanti.
                  
               
                     (8)
                  
                  
                     Ir-rwol tal-PES fil-forniment ta’ servizzi aktar effettivi għall-persuni li qed ifittxu impjieg u għall-impriżi jenħtieġ li jiġi appoġġat b’mod adegwat fil-livell nazzjonali u, fejn rilevanti, fil-livell reġjonali, b’riżorsi umani u b’appoġġ finanzjarju suffiċjenti għat-taħriġ u t-tagħmir tal-persunal. L-Istati Membri jenħtieġ li jipprovdu lill-PES bir-riżorsi neċessarji sabiex il-PES jkunu jistgħu jindirizzaw b’suċċess id-diġitalizzazzjoni tal-ekonomija, ibiddlu x-xejriet tax-xogħol, inklużi l-ekonomiji ta’ pjattaforma emerġenti, u l-iżviluppi soċjetali u demografiċi.
                  
               
                     (9)
                  
                  
                     Jenħtieġ li l-appoġġ finanzjarju tal-Unjoni għan-Network ikun disponibbli f’konformità mal-qafas finanzjarju pluriennali għall-2021-2027.
                  
               
                     (10)
                  
                  
                     In-Network u l-inizjattivi tiegħu jenħtieġ li jiġu ffinanzjati bi qbil mal-ippjanar finanzjarju tal-Unjoni u skont l-approprjazzjonijiet stabbiliti mill-Parlament Ewropew u mill-Kunsill.
                  
               
                     (11)
                  
                  
                     Għall-proġetti żviluppati min-Network jew identifikati fl-attivitajiet ta’ tagħlim reċiproku u implimentati fil-PES individwali, l-Istati Membri jenħtieġ li jkollhom aċċess għall-finanzjament mill-programmi rilevanti tal-Unjoni.
                  
               
                     (12)
                  
                  
                     Sabiex tkun żgurata l-kontinwazzjoni bla xkiel tal-attivitajiet tan-Network, din id-Deċiżjoni jenħtieġ li tapplika mill-1 ta’ Jannar 2021.
                  
               
                     (13)
                  
                  
                     Għalhekk jenħtieġ li d-Deċiżjoni Nru 573/2014/UE tiġi emendata skont dan,
                  
               ADOTTAW DIN ID-DEĊIŻJONI:
         
            Artikolu 1
            Id-Deċiżjoni Nru 573/2014/UE hija b’dan emendata kif ġej:
            
                        (1)
                     
                     
                        fl-Artikolu 1, l-ewwel paragrafu huwa sostitwit b’dan li ġej:
                        “Network madwar l-Unjoni kollha ta’ Servizzi Pubbliċi tal-Impjiegi (PES) (in-‘Network’) huwa b’dan stabbilit għall-perijodu mill-1 ta’ Jannar 2021 sal-31 ta’ Diċembru 2027. In-Network għandu jwettaq l-inizjattivi stipulati fl-Artikolu 4.”;
                     
                  
                        (2)
                     
                     
                        l-Artikolu 3 huwa emendat kif ġej:
                        
                                    (a)
                                 
                                 
                                    il-formulazzjoni introduttorja hija sostitwita b’dan li ġej:
                                    “L-għan ta’ din id-Deċiżjoni huwa li tinkoraġġixxi l-kooperazzjoni bejn l-Istati Membri permezz tan-Network fil-qasam tal-impjiegi, fl-oqsma tar-responsabbiltà tal-PES, sabiex tikkontribwixxi għall-implimentazzjoni tal-politiki tal-impjiegi tal-Unjoni. Dan se jgħin ukoll l-implimentazzjoni tal-prinċipji fil-Pilastru Ewropew tad-Drittijiet Soċjali, jikkontribwixxi għall-objettivi tal-Patt Ekoloġiku Ewropew u jsegwi l-kisba tal-Għanijiet ta’ Żvilupp Sostenibbli tan-Nazzjonijiet Uniti, u b’hekk jappoġġa:”;
                                 
                              
                                    (b)
                                 
                                 
                                    il-punt (a) huwa sostitwit b’dan li ġej:
                                    
                                                “(a)
                                             
                                             
                                                il-gruppi soċjali vulnerabbli kollha b’rati għoljin ta’ qgħad, speċjalment ħaddiema kbar fl-età u ż-żgħażagħ barra mill-impjieg, edukazzjoni jew taħriġ (NEETs) kif ukoll persuni b’diżabilità u persuni li qed jiffaċċjaw diskriminazzjoni għal raġunijiet differenti;”;
                                             
                                          
                              
                                    (c)
                                 
                                 
                                    il-punti (c) u (d) huma sostitwiti b’dan li ġej:
                                    
                                                “(c)
                                             
                                             
                                                l-inklussività u l-funzjonament aħjar tas-swieq tax-xogħol;
                                             
                                          
                                                (ca)
                                             
                                             
                                                l-ugwaljanza bejn il-ġeneri;
                                             
                                          
                                                (d)
                                             
                                             
                                                l-identifikazzjoni ta’ nuqqas ta’ ħiliet u l-għoti ta’ informazzjoni dwar id-daqs tagħhom u fejn jinsabu, kif ukoll it-tlaqqigħ aħjar tal-ħiliet ta’ min ifittex xogħol u l-ħtiġijiet ta’ min iħaddem, inkluż permezz tal-identifikazzjoni tal-ħtiġijiet ta’ taħriġ vokazzjonali, kif ukoll l-impjegabbiltà ta’ min ifittex xogħol u l-prevenzjoni tal-qgħad, pereżempju permezz ta’ gwida għall-karriera u t-taħriġ;”;
                                             
                                          
                              
                  
                        (3)
                     
                     
                        l-Artikolu 4(1) huwa emendat kif ġej:
                        
                                    (a)
                                 
                                 
                                    fil-punt (a), il-punt (i) huwa sostitwit b’dan li ġej:
                                    
                                                “(i)
                                             
                                             
                                                il-kontribut għat-tnaqqis tal-qgħad għall-gruppi tal-etajiet u l-ġeneri kollha u għall-gruppi vulnerabbli kollha;”;
                                             
                                          
                              
                                    (b)
                                 
                                 
                                    il-punt (c) huwa sostitwit b’dan li ġej:
                                    
                                                “(c)
                                             
                                             
                                                jikkontribwixxi għall-modernizzazzjoni u t-tisħiħ tal-PES f’oqsma ewlenin fid-dawl tal-politiki tal-impjiegi u soċjali tal-Unjoni, u filwaqt li jqis il-Pilastru Ewropew tad-Drittijiet Soċjali, il-Patt Ekoloġiku Ewropew u l-Għanijiet ta’ Żvilupp Sostenibbli tan-Nazzjonijiet Uniti, kif ukoll l-isfidi relatati mad-diġitalizzazzjoni, it-tibdil fid-dinja tax-xogħol u tax-xejriet tax-xogħol kif ukoll il-bidliet demografiċi;”;
                                             
                                          
                              
                                    (c)
                                 
                                 
                                    il-punti (f) u (g) huma sostitwiti b’dan li ġej:
                                    
                                                “(f)
                                             
                                             
                                                l-adozzjoni u l-implimentazzjoni tal-programm ta’ ħidma annwali tiegħu li jistabbilixxi l-metodi ta’ ħidma tiegħu, ir-riżultati mistennija u d-dettalji relatati mal-implimentazzjoni tas-sistemi ta’ tagħlim komparattiv kif ukoll l-istrateġiji ta’ disseminazzjoni u kooperazzjoni;
                                             
                                          
                                                (g)
                                             
                                             
                                                il-promozzjoni u l-kondiviżjoni tal-aħjar prattiki dwar l-identifikazzjoni ta’ NEETs, dwar l-iżvilupp ta’ inizjattivi biex ikun żgurat li dawk iż-żgħażagħ jiksbu l-ħiliet meħtieġa biex jidħlu u jibqgħu fis-suq tax-xogħol, u dwar l-integrazzjoni fis-suq tax-xogħol ta’ persuni qiegħda fit-tul u ta’ gruppi vulnerabbli oħra.”;
                                             
                                          
                              
                  
                        (4)
                     
                     
                        l-Artikolu 5 huwa sostitwit b’dan li ġej:
                        
                           “Artikolu 5
                           Kooperazzjoni
                           In-Network għandu jiżviluppa kooperazzjoni mal-partijiet ikkonċernati rilevanti tas-suq tax-xogħol, inklużi fornituri oħra tas-servizzi tal-impjieg u soċjali u s-sħab soċjali, u, fejn xieraq, l-Aġenziji tal-Unjoni fl-oqsma tal-impjiegi, il-politika soċjali, l-ugwaljanza bejn il-ġeneri, u l-edukazzjoni u t-taħriġ, organizzazzjonijiet li jirrappreżentaw lill-persuni qiegħda jew gruppi vulnerabbli oħra, korpi tal-ugwaljanza, organizzazzjonijiet tat-taħriġ vokazzjonali, NGOs li jaħdmu fl-oqsma tal-impjiegi u t-tranżizzjoni ġusta, u l-awtoritajiet reġjonali u lokali, billi jinvolvihom fl-attivitajiet rilevanti u fil-laqgħat tan-Network u billi jiskambjaw informazzjoni u data magħhom. Fejn xieraq, in-Network jista’ jiskambja l-aħjar prattiki ma’ servizzi pubbliċi tal-impjiegi rilevanti minn pajjiżi terzi.”;
                        
                     
                  
                        (5)
                     
                     
                        fl-Artikolu 6, il-paragrafu 5 huwa sostitwit b’dan li ġej:
                        
                           “5.   Il-Bord għandu jiġi assistit minn Segretarjat ipprovdut mill-Kummissjoni u bbażat fi ħdan il-Kummissjoni. Is-Segretarjat f’kooperazzjoni mal-President u mal-Viċi Presidenti, għandu jħejji l-laqgħat tal-Bord, il-programm ta’ ħidma annwali u r-rapport annwali tan-Network. Is-Segretarjat għandu jikkoopera mill-qrib mas-Segretarjat tal-EMCO, sabiex jikkoordina inizjattivi u jżid il-kooperazzjoni bejn in-Network u l-EMCO.”;
                        
                     
                  
                        (6)
                     
                     
                        l-Artikolu 7 huwa sostitwit b’dan li ġej:
                        
                           “Artikolu 7
                           Appoġġ finanzjarju
                           Ir-riżorsi globali neċessarji għall-implimentazzjoni ta’ din id-Deċiżjoni għandhom isiru disponibbli f’konformità mal-qafas finanzjarju pluriennali 2021-2027, li l-approprjazzjonijiet annwali tiegħu għandhom jiġu awtorizzati mill-Parlament Ewropew u mill-Kunsill fil-limiti tal-qafas finanzjarju.”;
                        
                     
                  
                        (7)
                     
                     
                        fl-Artikolu 9, il-paragrafu 2 huwa sostitwit b’dan li ġej:
                        
                           “2.   Id-delega tas-setgħa msemmija fl-Artikolu 8 għandha tingħata lill-Kummissjoni sal-31 ta’ Diċembru 2027.”;
                        
                     
                  
                        (8)
                     
                     
                        l-Artikolu 10 huwa sostitwit b’dan li ġej:
                        
                           “Artikolu 10
                           Rieżami
                           Sat-30 ta’ Settembru 2026, il-Kummissjoni għandha tissottometti rapport ta’ evalwazzjoni dwar l-applikazzjoni ta’ din id-Deċiżjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni. Dak ir-rapport għandu, fost l-oħrajn, jivvaluta sa liema punt in-Network ikkontribwixxa għall-kisba tal-objettivi stabbiliti fl-Artikolu 3.”.
                        
                     
                  
         
            Artikolu 2
            Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            Għandha tapplika mill-1 ta’ Jannar 2021.
         
         
            Magħmul fi Brussell, il-25 ta’ Novembru 2020.
            
               
                  Għall-Parlament Ewropew
               
               
                  Il-President
               
               D. M. SASSOLI
            
            
               
                  Għall-Kunsill
               
               
                  Il-President
               
               M. ROTH
            
         
         
            (1)  L-opinjoni tat-30 ta’ Ottubru 2019 (għadha mhijiex ippubblikata fil-Ġurnal Uffiċjali).
         
            (2)  Il-pożizzjoni tal-Parlament Ewropew tal-11 ta’ Novembru 2020. (għadha mhijiex ippubblikata fil-Ġurnal Uffiċjali) u d-deċiżjoni tal-Kunsill tat-18 ta’ Novembru 2020.
         
            (3)  Id-Deċiżjoni Nru 573/2014/UE tal-Parlament Ewropew u tal-Kunsill tal-15 ta’ Mejju 2014 dwar kooperazzjoni mtejba bejn is-Servizzi Pubbliċi tal-Impjiegi (PES) (ĠU L 159, 28.5.2014, p. 32).